دیلله یاناشانلار تکجه، فیلسوفلار، دیلچیلر، توپلوم بیلیمآداملاری، سیاستچیلر اولمویوبلار. دین نبیلری ده دیله یاناشیبلار. اونلارین یئتیریلدیکلری توپلوملارین دیلی، آللاهین تکجه سوندوغو دیلکیمی تانیتدیریلماییبلار. تام ترسینه، دینلرین بوتونلویونده دیللرین فرقلی اولدوقلارینی نظره آلیناراق هئچ بیر دیل اوستون توتولمویوب(سؤزده دموکوراسی باغیرانلار"اوچونجو دونیا دموکوراسیسی"، هله بو مسئلهیه اورکدن اینانماییبلار).
بو آرادا نبیلر اولان توپلوملارین دیللری، اونلارین گتیردیکلری کیتابلارین دیلی اولدوغو اوچون، قوتساللیق قازانیبلار. بو قوتساللیغی دینی آلانلار او دیللره قازانیبلار. نبیلر بو قوتساللیغی وورغولاماییبلار. اونلار بوتون دیللری، تانرینین اینسانلارا وئردیکلری پای بیلیبلر.
توپلوملاردا، ایکی کیملیک هر ندن چوخ ائتگیلی اولوبدیر. بیرینجیسی دینی کیملیک، ایکینجیسی میللی کیملیک(میللی یئنی یارانما اولدوغونا گؤره، توپلومون بیرلییینی ساغلایان کیملیک دئسک یاخشی اولار) اولوب. کئچمیشده دینی کیملیک لاپ چوخ ائتگیلهین کیملیک اولوب. اولا بیلسین سون ایکی یوز ایلده دینی کیملیک، یئرینی میللی کیملیکله دهییشسین، آنجاق هله ده وار دینی کیملییین ائتگیلی اولدوغونو گؤره بیلیریک. میللی کیملیکلر سونرادان چیزیلدیکلری اوچون، فرقلی آچیلاردان فرقلی تعریفلهنیرلر. داها دوغروسو دوروملا آسیلی دهییشدیریلیرلر.
بو آرادا توپلوملارین وطنداشلیق کیملیکلری دهییشیلیرسه، آنجاق دیل، دینلری دهییشمیرلر(دهییشیکلر نظره گلمیرلر، دهییشیکلری یوزایللر بیلیندیریر). وطنداشلیقلار یئنی کیملیک تعریفلمکلری زورلا یئریدیرلر. یئنی یارانان کیملییه، تانری قوتساللیغی باغیشلاییرلار. یئنی یاراتما قوتساللیقلار اینسانلارین آرالاریندا کئچیجی اولاراق یارانیر. گرکدیرنلر بیتندن سونرا بوتون تعریفلهننلر پوزولورلار. اینسانلیغا قالان بیر بؤللو گوناه اولور (استالین، هیتلر له یانداشلارینا تای کیمسهلری مندن چوخ سایا بیلرسیز).
بیر زامان ساوئت رژیمی، اوردا یاشایان بوتون میللتلره یئنی بیر کیملیک تعریفلهمهیه چالیشدی. بو کیملیکده بیر نسیل بوتونلوکله دوغولوب اؤلسهلر ده، سونوندا چؤکمهلی اولدو.
یئنی یارانان کیملیکلرین بیری ده، هیند یاریمآداسیندا یاراندی. بیر عؤمور بیر یئرده یاشایانلار اؤزلرینی یئنیدن یاشاتماق اوچون، اینگیلیسلرله ساواشدیلار. بیر کیملیک قازاندیلار. بو کیملیک ایکی کیملییه چئوریلدی. بیری موسلمان، بیری هیندلی. موسلمانلار ایکی دستهیه بؤلونوردولر. اردو دیللیلرله، بنگال دیللیلر. اردو دیللیلر یئنی یارانمیش وطنداشلیغی اردو کیملییی اوزهرینده قوروردولار. بو بیرلییه(اردو دیلی اساسیندا بیرلییه) انگل اولان کیملییی یئنمک زوروندا قالیردیلار.
بنگاللارین دیللری، اؤزلرینه یاخین بیلدیکلری توپلوم طرفیندن(اینگیلیسلیلر اونلاری کؤکدن سیلمیردیلر) بوتونلوکله ههدهلهنیردی. اونا گؤره ده اونلار یئنیدن اؤزلرینی تعریفلمک زوروندا قالدیلار. بنگاللار بو دؤنه دیللرینی ساخلاماق اوچون، ساواشدیلار. اونلار آنا دیلینین دونیایا اؤنمستدیردیلر. بوتون دیللر آنا دیل اولدوقلاری اوچون یاشامالیدیرلار. یاساقلانمامالیدیرلار. بئله یاساقلامالار تکجه اوچونجو دونیا اؤلکهلرینده ایندیلیکده یاشاییر.
بیزیم دیلیمیز ده، اللیایل رسمی یاساقلاندیقدان سونرا، یاساغی رسمی اولاراق قالدیریلسا دا، آنجاق غئیر رسمی اولاراق یاساقلانیلیر. بلکه بو یاساقلانمالارین ندنی بوردا یاشایانلارین تورکجهنی منیمسهمهدیکلری اولا. یاساقلانمالاری قالدیرماغا اؤزگهلشمیش دیل، اؤزلشمهلی دیر.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab